Dief gewaarsku om nie meer te steel nieArgieffoto ŉ Man wat skuldig gepleit het op aanklag van die besit van gesteelde goedere, is Maandag n die Tonga-landdroshof in Mpumalanga gewaarsku om weg te bly van misdaad. Bonginkosi Mabuza (25) van KaMaqhekeza naby die Swaziland- en Mosambiek-grens, is tydens sy vonnisoplegging gewaarsku, het ŉ Sapa-korrespondent berig. Hy is verlede jaar op 11 Maart in hegtenis geneem toe lede van die gemeenskapspolisiëringsforum en die polisie sy ma se huis deursoek en gesteelde goedere ter waarde van meer as R15 000 opgespoor het. Hy het Maandag skuldig gepleit op die aanklag van die besit van gesteelde ware. “Ek is bly dat jy nog jonk is en dat jy belowend lyk, aangesien jy getroud is en ŉ kind het,” het landdros Hazel Khoza aan hom gesê. “Jy het ook ŉ werk en sorg vir jou ma. Hou dit so en hou nou op om by mense se huise in te breek en hul eiendom te steel.” Khoza het Mabuza tot ses maande tronkstraf met ŉ opsie van ŉ R3 000 boete gevonnis, wat albei opgeskort is vir vyf jaar. Moses Phakula, Mabuza se regshulpprokureur, het vroeër aan die hof gesê sy kliënt het nie die eiendom gesteel nie, hy het dit slegs vir ŉ vriend gestoor.